Er c'hampoù-diouennañ ma oa labourerien ivez ne veze ket lazhet kerkent ha degouezhet ar re greñvañ eus an dud. Gouzañv a rankent doareoù-bevañ spontus ar c'hampoù ma veze roet roll da gorvigell ha drougiezh o mistri. Buan e varve al lod vrasañ anezho gant al labour brevus, ar bazhadoù, an naonegezh, ar c'hleñvedoù, a-wechoù gant un tenn war-lerc'h an disterañ fazi, hep ankounac'haat an arnodoù ''skiantel'' a veze graet warno. Ne veze ket hir ar goanag da  vevañ, un toullad deizioù nemetken. Sklaved e vezent en ur sistem spontus o lakae da ziskenn izeloc'h eget loened ha da vezañ binvioù da zistruj o zud pe o fobl. Ar c'hampoù-labour dre heg savet e Pologn, pe e vijent kampoù diouennañ pe kampoù-bac'h evel hini Stutthof e-tal-kichen Gdansk, a rank bezañ disheñvelekaet diouzh ar c'hampoù-bac'h savet a-raok ar brezel war zouar ar Reich. Rak n'o devoa ken karg nemet da lazhañ, abred pe diwezhatoc'hik, an dud a zegouezhe enno.